كتب: شيماء فضل
كان ياما كان ولا يحلى الكلام إلّا بذكر النبي عليه الصلاة والسلام.
صحي فلفول النهارده وكان سعيد إنه إتعلم حاجات كتيير، وإنه مش هيغضب تاني وهيكون هادي أكيد.
وهو رايح حضانته في الطريق شاف العم "ضفدع" الغلبان باين عليه زعلان، ولبسه مبهدل مش تمام وأولاده مش عارفين يلعبوا بإيه كمان!
زعل فلفول عشانهم وإنه شافهم في هذا الحال. ولما راح الحضانة سمع الميس بتقول إن الرسول قال اللي يتصدق على الغلبان بيكون في ظل الرحمن.
رجع فلفول البيت وحكي لمامته على الضفدع الغلبان وكل كلام الميس كمان. قالت له: الصدقة ليها أجر كبير وثواب كمان.
سألها فلفول: طب أتصدق ازاي؟
قالت له: نشوف عمل ايه الخروف ونعمل زيه تمام..
الخروف كان جميل وعنده صوف كثيف وكتير. كان لما بيحلقه بيبيعه وياخد فلوس كتير، وكان لما يلاقي حد غلبان بيتصدق بصوفه في الحال؛ عشان يعملوا بيه اللبس قوام؛ عشان كده كان أكتر خروف بالصوف مليان، ومهما حلقه ربنا بيديه كمان وكمان..
رد فلفول: يعني أنا يا ماما ينفع أدّي الضفدع الغلبان فلوس وأدّي أولاده ألعاب كمان؟
-صح يا فلفول وتبقى كده تصدقت تمام. وتملا الصندوق حسنات وتكون في ظل الرحمن. وبكره نحكي عن الحمام..